Πέμπτος ασθενής που είχε μολυνθεί από τον νέο κοροναϊό πέθανε στη βόρεια Ιταλία, ανακοίνωσαν οι αρχές.

ADVERTISING

Πρόκειται για έναν 88χρονο στην επαρχία του Λόντι, 40 χιλιόμετρα νότια του Μιλάνο.

Νωρίτερα, άλλος ένας άνθρωπος που είχε μολυνθεί κατέληξε, όπως μετέδωσε ο ραδιοφωνικός σταθμός της Rai.

Ήταν ένας άνδρας 84 ετών, ο οποίος νοσηλευόταν για κάποια άλλη ασθένεια όταν μολύνθηκε από τον κοροναϊό, σύμφωνα με την ίδια πηγή.

Οι τρεις άλλοι άνθρωποι που πέθαναν εξαιτίας του ιού ήταν επίσης ηλικιωμένοι και τουλάχιστον δύο από αυτούς έπασχαν από άλλα σοβαρά προβλήματα υγείας.

Τα κρούσματα του κοροναϊού στην Ιταλία είναι πλέον 203, από τα οποία περισσότερα από 180 μόνο στη Λομβαρδία.

Η ιταλική κυβέρνηση, τις επόμενες ώρες ετοιμάζεται να εκτιμήσει εκ νέου, αναλυτικά την όλη κατάσταση και σε συνεργασία με την Πολιτική Προστασία, να λάβει τυχόν νέα μέτρα για την αντιμετώπιση της διάδοσης του ιού.

Στο μεταξύ, οι δημοτικές αρχές του Μιλάνου ανακοίνωσαν ότι για προληπτικούς λόγους πρόκειται να κλείσει ο καθεδρικός ναός του Μιλάνου, Ντουόμο. Παράλληλα, από την Δευτέρα σταματούν και οι λειτουργίες στις καθολικές εκκλησίες της πόλης.

Σύμφωνα, δε, με πολλά ιταλικά μέσα ενημέρωσης, εξετάζεται και η προσωρινή διακοπή λειτουργίας των μουσείων του Βατικανού, από τα μεγαλύτερα μουσειακά συγκροτήματα στην Ευρώπη.

Η δήμαρχος της Ρώμης, Βιρτζίνια Ράτζι, δε, ετοιμάζεται να υπογράψει απόφαση με την οποία αναστέλλονται οι διαγωνισμοί που είχαν προγραμματιστεί στην ιταλική πρωτεύουσα για πρόσληψη δημοσίων υπαλλήλων, με τη συμμετοχή χιλιάδων υποψηφίων.

Στο Μιλάνο, τέλος, θα μείνουν προσωρινά κλειστές ντίσκο και μαγαζιά στα οποία οι νέοι συνηθίζουν να συναντώνται για να καταναλώνουν αλκοολούχα ποτά.

Σταματά το καρναβάλι της Βενετίας

Mε απόφαση του περιφερειάρχη του Βένετο στην Ιταλία, Λούκα Τζάια, σταματούν όλες οι δημόσιες εκδηλώσεις, μέχρι τα τέλη Φεβρουαρίου λόγω του κοροναϊού.

Στα μέτρα αυτά συμπεριλαμβάνεται και η διακοπή των εκδηλώσεων του παραδοσιακού καρναβαλιού της Βενετίας. Θα παραμείνουν κλειστά, επίσης, τα σχολεία, τα μουσεία και τα πανεπιστήμια της περιφέρειας.

Παράλληλα, όπως αναφέρει το ΑΠΕ, οι ιταλικές αρχές αποφάσισαν να θέσουν σε καραντίνα τους 274 μετανάστες και το πλήρωμα του πλοίου Ocean Viking (που ανήκει στην ΜΚΟ Sos Mediterranè), το οποίο μόλις ελλιμενίστηκε στο Ποτσάλο της Σικελίας.

Αναστέλλονται οι σχολικές εκδρομές προς Ιταλία

Η έξαρση του κορονοϊού στην Ιταλία έχει προκάλεσε ανησυχία στην Ελλάδα, με το υπουργείο Παιδείας να ανακοινώνει ότι αναστέλλονται όλες οι εκπαιδευτικές εκδρομές προς την Ιταλία.

Η κ. Κεραμέως δήλωσε σχετικά: «Μετά τα επιβεβαιωμένα κρούσματα κορονοϊού σε περιοχές της γειτονικής χώρας και τη σχετική εισήγηση από τον Εθνικό Οργανισμό Δημόσιας Υγείας, δρούμε προληπτικά, προστατεύουμε τους μαθητές, τους φοιτητές, τους σπουδαστές και τους εκπαιδευτικούς μας από τη μεταδοτική νόσο. Προτεραιότητα έχει πάντα η προστασία των πολιτών και η διασφάλιση της δημόσιας υγείας της χώρας».

Σύμφωνα με πηγές του υπουργείου Παιδείας, δέκα σχολεία βρίσκονται αυτή τη στιγμή στην Ιταλία και όπως ανέφεραν, αναμένεται ενημέρωση από το υπουργείο Υγείας για το τι μέλλει γενέσθαι.

Παράλληλα, με εγκυκλίους του υφυπουργού Παιδείας, αρμόδιου για την Τριτοβάθμια Εκπαίδευση Βασίλη Διγαλάκη, του γενικού γραμματέα Επαγγελματικής Εκπαίδευσης, Κατάρτισης και δια βίου Μάθησης Γιώργου Βούτσινου και του γενικού γραμματέα Θρησκευμάτων Γιώργου Καλαντζή, ενημερώθηκαν σχετικά και τα ΑΕΙ, οι τεχνικές σχολές, τα ΙΕΚ, τα κολέγια και τα εκκλησιαστικά λύκεια, αντίστοιχα.

Με τις εγκυκλίους συνιστάται η αναστολή των προγραμματισμένων μετακινήσεων σπουδαστών, εκπαιδευτικών, εκπαιδευομένων για υλοποίηση προγραμμάτων Erasmus+ και εκπαιδευτικές επισκέψεις στις πληττόμενες περιοχές της Ιταλίας, λόγω των νεότερων επιδημιολογικών δεδομένων για τη διάδοση του κοροναϊού στη γείτονα χώρα.

Άλμα έκαναν οι αποδόσεις των ιταλικών ομολόγων

Το κόστος δανεισμού της Ιταλίας εκτινάχθηκε σήμερα, ενώ ολόκληρη η καμπύλη αποδόσεων των γερμανικών ομολόγων επανήλθε σε αρνητικό έδαφος, καθώς η επιδείνωση της έξαρσης του κοροναϊού στην Ιταλία επέτεινε την ανησυχία για τις οικονομικές προοπτικές της Ευρωζώνης.

Η απόδοση του ιταλικού 10ετούς ομολόγου αυξήθηκε περισσότερο από 8 μονάδες βάσης στο 1,002% το υψηλότερο επίπεδο δύο εβδομάδων. Αυτό είχε ως συνέπεια να διευρυνθεί η διαφορά της απόδοσής του σε σχέση με αυτή του αντίστοιχου γερμανικού ομολόγου σχεδόν στις 149 μονάδες βάσης - η μεγαλύτερη από τα τέλη Ιανουαρίου και αυξημένη από τις περίπου 134 μονάδες βάσης αργά την Παρασκευή. Οι αποδόσεις άλλων ιταλικών τίτλων ήταν αυξημένες κατά 4-8 μονάδες βάσης σήμερα. «Η Ιταλία είναι αντιμέτωπη με μία ύφεση τώρα και υπάρχει αυξημένη πιθανότητα ενός αρνητικού ρυθμού ανάπτυξης στο πρώτο τρίμηνο, αλλά θα πρέπει να δούμε πώς ο ιός θα μεταδοθεί από εδώ», δήλωσε στέλεχος της Daiwa Capital Markets στο Λονδίνο. Ο δείκτης μετοχών του ιταλικού χρηματιστηρίου έκανε βουτιά μεγαλύτερη του 4% και αναμένεται να σημειώσει τη μεγαλύτερη ποσοστιαία πτώση από τον Ιούνιο του 2016.

Οικονομολόγοι της Berenberg ανέφεραν ότι έχουν μειώσει τις προβλέψεις τους για την ανάπτυξη της Ευρωζώνης το πρώτο τρίμηνο στο 0,1% από 0,2%, αλλά αναμένουν το μεγαλύτερο μέρος απωλειών από την προσωρινή διακοπή των προμηθειών της Κίνας να ανακτηθεί αργότερα, αφήνοντας αμετάβλητη στο 1% την πρόβλεψη για την ετήσια αύξηση του ΑΕΠ φέτος. «Οι κίνδυνοι είναι πτωτικοί. Η αύξηση των κρουσμάτων κοροναϊού στην Ιταλία σε 150 το σαββατοκύριακο ενισχύει τους καθοδικούς κινδύνους», ανάφεραν σε σημείωμά τους.

Η απόδοση του γερμανικού 10ετούς ομολόγου μειώθηκε στο -0,499%, που είναι το χαμηλότερο εδώ και περισσότερο από τέσσερις μήνες. Η απόδοση του 30ετούς γερμανικού τίτλου υποχώρησε κάτω από το 0% για πρώτη φορά από τον Οκτώβριο - μία ακόμη ένδειξη ότι οι επενδυτές προετοιμάζονται για μία επιδείνωση των οικονομικών προοπτικών. Οι αγορές χρήματος της Ευρωζώνης θεωρούν τώρα ότι υπάρχει πιθανότητα 50% έναντι 35% την περασμένη εβδομάδα να μειώσει η Ευρωπαϊκή Κεντρική Τράπεζα τα επιτόκια κατά 10 μονάδες βάσης τον Ιούλιο.